ai4bharat/Pralekha huggingface dataset:
ஜல்சக்தி அமைச்சகம்
தூய்மை இந்தியா இயக்கம்: தகவல் தொடர்பு உள்ளிட்டவற்றுக்காக தமிழகத்தில் செலவிடப்பட்டுள்ள தொகை.
நாடாளுமன்றத்தின் மக்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய ஜல் சக்தி இணை அமைச்சர் திரு. பிரகலாத் சிங் பட்டேல் கீழ்காணும் தகவல்களை அளித்தார்.
நாட்டில் உள்ள அனைத்து கிராமப்புற பகுதிகளையும் திறந்தவெளியில் மலம் கழித்தல் இல்லா இடங்களாக மாற்றுவதற்காக 2014 அக்டோபர் 2 அன்று மத்திய அரசு திட்டமான தூய்மை இந்தியா  தொடங்கப்பட்டது.
ஒருங்கிணைந்த தகவல் மேலாண்மை அமைப்பில் மாநிலங்கள்/யூனியன் பிரதேசங்கள் தெரிவித்துள்ளபடி, இத்திட்டத்தின் கீழ் இதுவரை 10.8 கோடிக்கும் அதிகமான தனிநபர் வீட்டு கழிப்பறைகள் நாடு முழுவதும் கட்டப்பட்டுள்ளன.
திட்டத்தின் இலக்கு எட்டப்பட்ட நிலையில், தற்போது இத்திட்டத்தின் இரண்டாம் கட்டம் 2020 அக்டோபர் 2 முதல் செயல்படுத்தப்பட்டு வருகிறது.
திட்டத்தை விளம்பரப்படுத்துவதற்காக குறிப்பிட்ட நிதி எதுவும் ஒதுக்கப்படவில்லை. இருப்பினும், தூய்மை இந்தியா இயக்கம்  கட்டம் இரண்டின் கீழ், மொத்த திட்ட நிதியில் 5% வரை தகவல், கல்வி, தகவல் தொடர்புக்கு செலவிடலாம்.
2014-15 முதல் 2021-22 வரை நாடு முழுவதும் இதற்காக ரூ 1894.85 கோடி செலவிடப்பட்டுள்ளது. தமிழ்நாட்டில் ரூ 120.63 கோடி செலவிடப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782210
சட்டம் மற்றும் நீதித்துறை அமைச்சகம்
இ-நீதிமன்றங்கள் திட்டம்: நாடு முழுவதும் 2927 நீதிமன்ற வளாகங்கள் அதிவேக பரந்த பகுதி நெட்வொர்க்குடன் இணைப்பு
இ-நீதிமன்றங்கள் திட்டத்தின் கீழ் நாடு முழுவதும் 2927 நீதிமன்ற வளாகங்கள், அதிவேக பரந்த பகுதி நெட்வொர்க் மூலம் இணைக்கப்பட்டுள்ளன. மொத்தம் 2992 நீதிமன்ற வளாகங்களை, ‘வேன்’ மூலம் இணைக்க முடிவு செய்யப்பட்டிருந்தது. தற்போது 2927 நீதிமன்றங்கள் ‘வேன்’ மூலம் இணைக்கப்பட்டுள்ளதால், 97.86 சதவீதப் பணிகள் முடிவடைந்துள்ளன. மீதமுள்ள நீதிமன்றங்களையும் இணைக்க, நீதித்துறையும், பிஎஸ்என்எல் நிறுவனமும் அயராது பணியாற்றி வருகின்றன.
இ-நீதிமன்றங்கள் திட்டம், உலகின் மிகப் பெரிய டிஜிட்டல் நெட்வொர்க் திட்டங்களில் ஒன்று. நாடு முழுவதும் உள்ள 2992 நீதிமன்றங்களிலும், டிஜிட்டல் நெட்வொர்க் ஏற்படுத்தும் திட்டத்தை, நீதித்துறையும், உச்சநீதிமன்றக் குழுவும் வகுத்தது. இந்த டிஜிட்டல் இணைப்பில், கண்ணாடி நார் இழை வயர்கள், ரேடியோ அலைகள், விசாட் என்ற மூன்று முறைகள் பயன்படுத்தப்பட்டுள்ளன. இந்தப் பணிகளை பிஎஸ்என்எல் நிறுவனம் மேற்கொண்டது.
பல நீதிமன்றங்கள் தொலைதூரப் பகுதிகளில் உள்ளன. இங்கு வயர் இணைப்புகளைப் பயன்படுத்த முடியாது. அதுபோன்ற இடங்களில், ரேடியோ அலைகள், விசாட் முறை மூலம் இணைப்பு வழங்கப்பட்டுள்ளது. அந்தமான், நிகோபார் தீவுகளில் உள்ள நீதிமன்றங்களை, சமீபத்தில் அறிமுகம் செய்யப்பட்ட கடலுக்கு அடியில் அமைக்கப்பட்ட கேபிள் மூலம் இணைக்க நீதித்துறை முடிவு செய்தது.
கொவிட்-19 தொற்று சூழலில் ஆன்லைன் விசாரணை மேற்கொள்ளும் நிலைக்கு நீதிமன்றங்கள் உள்ளானதால், இந்த இணைப்பு முக்கியத்துவம் பெற்றுள்ளது. நீதித்துறை, பிஎஸ்என்எல் ஆகியவைகளின் முயற்சியால் தற்போது நீதிமன்றங்கள் டிஜிட்டல் மயமாகியுள்ளன. இந்த முயற்சி அனைத்து தரப்பினரின் பாராட்டைப் பெற்றுள்ளது.
தேசிய இ-நிர்வாகத் திட்டத்தின் ஒரு பகுதியாக, இ-நீதிமன்றங்கள் திட்டம் கடந்த 2007ம் ஆண்டு முதல் அமல்படுத்தப்பட்டு வருகிறது. இந்திய நீதித்துறையில் தகவல் தொடர்புத் திட்டத்தை அமல்படுத்தும் தேசிய கொள்கை, செயல்திட்டத்தின் அடிப்படையில் இ-நீதிமன்றங்கள் திட்டம் கொண்டுவரப்பட்டுள்ளது.
14,249 மாவட்ட மற்றும் துணைநிலை நீதிமன்றங்களை, இ-நீதிமன்றங்களின் முதலாம் கட்ட திட்டத்தின் கீழ்  கணிணிமயமாக்க மத்திய அரசு ஒப்புதல் அளித்தது. நீதித்துறை சேவைகளை விரைவாக வழங்குவதுதான் இ-நீதிமன்றங்கள் திட்டத்தின் நோக்கம். அதற்காகத்தான் நீதித்துறையில் தகவல் தொடர்பு தொழில்நுட்பம் அமல்படுத்தப்பட்டது.
இ-நீதிமன்றங்கள் இரண்டாம் கட்ட திட்டத்தின் கீழ், 16,845 நீதிமன்றங்களை ரூ.1,670 கோடி செலவில் கணிணிமயமாக்க, மத்திய அமைச்சரவை கடந்த 2015ம் ஆண்டு ஜூலை மாதம் ஒப்புதல் அளித்தது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://pib.gov.in/PressReleasePage.aspx?PRID=1679933
•••••••
((Visitor Counter : 710
குடியரசுத் தலைவர் செயலகம்
மனித உரிமைகள் தினக் கொண்டாட்டத்தில் குடியரசுத்தலைவர் பங்கேற்பு
மனித குலத்தின் அடிப்படை கண்ணியத்தை உயர்த்த வேண்டியது நமது பொறுப்பாகும் என குடியரசுத்தலைவர் திரு ராம் நாத் கோவிந்த் கூறியுள்ளார். மனித உரிமைகள் தினத்தையொட்டி புதுதில்லியில் அவர், உரையாற்றினார்.
மனித உரிமைகள் பிரகடனம் ஒவ்வொரு மனிதருக்கும் உரிமைகள் மற்றும் சுதந்திரம் உள்ளது என்பதை தெரிவிப்பதாக குடியரசுத்தலைவர் தெரிவித்தார். ஒவ்வொரு மனிதரும் இன, பாலினம், தேசியம்,மதம், மொழிகளுக்கு அப்பாற்பட்டு உரிமைகளை அனுபவிக்க தகுதியானவர்கள் ஆவர்.
இந்த ஆண்டு மனித உரிமைகள் தினத்தில் கருப்பொருள் “சமத்துவம்“ என்று குறிப்பிட்ட குடியரசுத்தலைவர், ‘அனைத்து மனிதர்களை சுதந்திரமாகவும், சமஉரிமைகளுடனும் கண்ணியமாகவும் பிறக்கிறார்கள்’ என்று உலகப் பிரகடனம் கூறுவதாக தெரிவித்தார்.
இந்த நாளில் உலகம் ‘ஆரோக்கியமான சூழல் மற்றும் பருவநிலை நீதிக்கான உரிமை’ குறித்து விவாதிக்க வேண்டும் என்று குடியரசுத்தலைவர் வலியுறுத்தினார். இயற்கையின் தரத்தைக் குறைப்பது பருவநிலையில் மீள முடியாத மாற்றங்களுக்கு வழி வகுத்துவிடும் என்று கூறிய அவர், ஏற்கனவே நாம் இதன் மோசமான தாக்கத்தைக் கண்டு வருகிறோம். தொழில்மயமாவதன் மோசமான விளைவுகளிலிருந்து இயற்கை அன்னையை நாம் காப்பாற்ற வேண்டும் என நமது குழந்தைகளுக்கு நாம் போதிக் வேண்டும் என்று அவர் கேட்டுக் கொண்டார். இயற்கையைப் பாதுகாக்க இந்தியா பல்வேறு முயற்சிகளை எடுத்துவருவது மகிழ்ச்சி அளிப்பதாக அவர் தெரிவித்தார்.
வரலாற்றில் மிக மோசமான பெருந்தொற்றுக் காரணமாக மனித குலம் பெரும் பாதிப்புக்குள்ளானதாக கூறிய குடியரசுத்தலைவர், அறிவியல், மற்றும் நட்புறவின் நம்பிக்கை காரணமாக உலகம் அதனை எதிர்கொண்டுள்ளது என்றார். உலகம் முழுவதும் பெருந்தொற்று பெரும் பாதிப்பை ஏற்படுத்திய போதிலும் சமுதாயத்தின் நலிவடைந்த பிரிவினர், மோசமாக பாதிக்கப்பட்டனர். இந்த நிலையில் இந்தியா பல்வேறு சவால்களுக்கு இடையே லட்சக்கணக்கான மக்களின் உயிர்களை இலவச தடுப்பூசி மூலம் காப்பாற்றியுள்ளதாக அவர் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1780038
-----
(Visitor Counter : 117
பிரதமர் அலுவலகம்
கோவாவில் நடைபெற்ற வேலைவாய்ப்பு திருவிழாவில் பிரதமரின் உரை
வணக்கம்!
இளைஞர்களுக்கு வேலைவாய்ப்பு வழங்கும் முக்கிய நடவடிக்கையை கோவா அரசு இன்று மேற்கொண்டுள்ளது. கோவா அரசின் பல்வேறு துறைகளில் ஏராளமான இளைஞர்களுக்கு பணி நியமன கடிதங்கள் இன்று வழங்கப்படும். காவல் உள்ளிட்ட இதர துறைகளிலும் வரும் மாதங்களில் பணி நியமனம் செய்யப்படும் என்று நான் அறிகிறேன். இதன் மூலம் கோவா காவல்துறை வலுவடைவதோடு, சுற்றுலா பயணிகள் உள்ளிட்ட மக்களின் மேம்பட்ட பாதுகாப்பும் உறுதி செய்யப்படும்.
நண்பர்களே,
கடந்த சில வாரங்களில் பல்வேறு மாநிலங்களில் வேலை வாய்ப்பு விழாக்கள் தொடர்ந்து நடைபெற்று வருகின்றன. மத்திய அரசும் ஆயிரக்கணக்கான இளைஞர்களுக்கு வேலைவாய்ப்புகளை அளித்து வருகிறது. பா.ஜ.க ஆளும் மாநிலங்களில் இரட்டை எஞ்சின் அரசுகள் இது போன்ற வேலைவாய்ப்பு விழாக்களை நடத்துவது மகிழ்ச்சி அளிக்கிறது.
நண்பர்களே,
கோவா மாநிலத்தின் வளர்ச்சிக்காக கடந்த எட்டு ஆண்டுகளில் மத்திய அரசு ஆயிரக்கணக்கான கோடி ரூபாயை முதலீடு செய்துள்ளது. மாநிலத்தின் அடிப்படை வசதிகளை மேம்படுத்தி, உள்கட்டமைப்பை வளர்ப்பது தான் தன்னிறைவு கோவாவின் தொலைநோக்குப் பார்வை. கோவா சுற்றுலா பெருந்திட்டம் மற்றும் கொள்கையின் வாயிலாக மாநிலத்தின் வளர்ச்சிக்காக புதிய திட்டத்தை கோவா அரசு வடிவமைத்துள்ளது.
நண்பர்களே,
கோவாவின் ஊரகப் பொருளாதாரத்தை வலுப்படுத்தவும், பாரம்பரிய விவசாயத்தில் வேலைவாய்ப்புகளை அதிகரிக்கவும் முயற்சிகள் மேற்கொள்ளப்படுகின்றன. உங்கள் வாழ்வின் மிக முக்கிய 25 ஆண்டுகள் தற்போது தொடங்கவிருக்கின்றன. எனவே கோவாவின் வளர்ச்சியுடன் 2047- ஆம் ஆண்டின் புதிய இந்தியா என்ற இலக்கும் உங்கள் முன் உள்ளது. நீங்கள் அனைவரும் உங்கள் கடமையின் பாதையில் முழு அர்ப்பணிப்புடனும், தயார்நிலையுடனும் தொடர்ந்து பயணிப்பீர்கள் என்று நான் உறுதியாக நம்புகிறேன்.
உங்கள் அனைவருக்கும் மீண்டும் ஒருமுறை எனது மனமார்ந்த நல்வாழ்த்துகளைத் தெரிவித்துக் கொள்கிறேன்.
மிக்க நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மத்திய அமைச்சரவை
தில்லி, பிரகதி மைதானில் 3.70 ஏக்கர் நிலத்தில் ஹோட்டல் கட்டுவதற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் புதன்கிழமை நடைபெற்ற மத்திய அமைச்சரவைக் குழுக் கூட்டத்தில் தில்லி, பிரகதி மைதானில் உள்ள 3.70 ஏக்கர் நிலப் பரப்பைத் தனியாருக்கு 99 ஆண்டுகால குத்தகைக்கு ஒதுக்குவதற்கு ஒப்புதல் அளிக்கப்பட்டது. இதன்படி, இந்திய வர்த்தக மேம்பாட்டு அமைப்பு  அந்த நிலப்பகுதியில் தனியார் நிறுவனம் ஹோட்டல் கட்டுவதற்கு அனுமதிக்கப்படும். இதற்கு வெளிப்படையான ஏல நடைமுறை கையாளப்படும்.
இது பிரகதி மைதானை நிர்வகித்து வரும் ஒருங்கிணைந்த பொருட்காட்சி மற்றும் மாநாட்டு மையத்தின்  முதல் கட்ட நடவடிக்கையாகும். இதன்படி ரூ. 2,254 கோடி நிதியைத் திரட்டுவதற்காக மத்திய பொருளாதார விவகார கேபினட் கமிட்டி  2017ம் ஆண்டு ஜனவரியில் ஒப்புதல் அளித்துள்ளது.
ஒருங்கிணைந்த பொருட்காட்சி மற்றும் மாநாட்டு மையத்தின்  திட்டத்தின்படி உலகத் தரம் வாய்ந்த பொருட்காட்சி மற்றும் 7000 பேர் அமரக் கூடிய பிரம்மாண்டமான மாநாட்டுக் கூடம் ஒரு லட்சம் சதுர மீட்டரில் அமைக்க வழியேற்படும். இதன் வாகன நிறுத்தமிடத்தில் மட்டும் 4,800 வாகனங்களை நிறுத்தலாம். இதனால் பிரகதி மைதானப் பகுதியில் போக்குவரத்து நெரிசலும் குறையும்.
இத்திட்டத்தின் மூலம் கிடைக்கும் நிதி, ஒருங்கிணைந்த பொருட்காட்சி மற்றும் மாநாட்டு மையத்தின்  திட்டத்திற்குப் பயன்படுத்தப்படும். இது மத்திய மாநில அரசுகள் உச்சி மாநாடுகளை நடத்தவும், கண்காட்சிகள், தொழில்மேம்பாட்டுக்கான நிகழ்ச்சிகளை நடத்த உதவும்.
ஒருங்கிணைந்த பொருட்காட்சி மற்றும் மாநாட்டு மையத்தின்  திட்டப் பணிகள் விரைவில் தொடங்கப்படும். இந்தப் பணிகள் அனைத்தும் 2019ம் ஆண்டு செப்டம்பரில் நிறைவடையும் என எதிர்பார்க்கப்படுவதாக இந்திய வர்த்தக மேம்பாட்டு அமைப்பு  தெரிவித்தது. ஒருங்கிணைந்த பொருட்காட்சி மற்றும் மாநாட்டு மையத்  திட்டம் இந்திய வர்த்தகம் மற்றும் தொழில் துறைக்குப் பயன்படும். அத்துடன் இந்தியாவின் வெளிநாட்டு வர்த்தகத்தை அதிகரிக்கவும் உதவும்.
மனித வள மேம்பாட்டு அமைச்சகம்
இந்திய அரசியலமைப்பில் உள்ளபடி இட ஒதுக்கீடு கொள்கையை தேசிய கல்வி கொள்கை 2020 ஆதரிக்கிறது - மத்திய அமைச்சர் ரமேஷ் பொக்ரியால் விளக்கம்
இந்திய அரசியலமைப்பில் உள்ளபடி, இட ஒதுக்கீடு கொள்கையை, தேசிய கல்வி கொள்கை 2020 ஆதரிக்கிறது என மத்திய கல்வி அமைச்சர் திரு ரமேஷ் பொக்ரியால் நிஷாங்க் தெளிவுபடுத்தியுள்ளார். இது குறித்து அவர் வெளியிட்டுள்ள கடிதத்தில் கூறியிருப்பதாவது:
இந்திய அரசியலமைப்பில் கூறியுள்ளபடி இடஒதுக்கீடு கொள்கையை, தேசிய கல்வி கொள்கை 2020, ஆதரிக்குமா என்ற சந்தேகத்தை கடந்த நவம்பர் 24ம் தேதி வெளியான ஊடக தகவல்கள் எழுப்பின.
இது குறித்து தெளிவுபடுத்த விரும்புகிறேன். இட ஒதுக்கீடு கொள்கையை ரத்து செய்ய வேண்டும் என்ற எந்த நோக்கமும் இல்லை. இந்திய அரசியலபை்பில் கூறியுள்ள இடஒதுக்கீட்டை தேசிய கல்வி கொள்கை உறுதி செய்கிறது. இதை மீண்டும் வலியுறுத்த தேவையில்லை என நினைக்கிறேன்.
தேசிய கல்வி கொள்கை 2020 அறிவிக்கப்பட்ட பின்புதான், ஜேஇஇ, நீட், யுஜிசி-நெட், இக்னோ நுழைவு தேர்வுகள் நடத்தப்பட்டன. கல்வி நிறுவனங்களில் பல நியமனங்கள் நடந்தன. ஆனால், இதுவரை இட ஒதுக்கீடு தொடர்பாக ஒரு புகார் கூட வரவில்லை.
தேசிய கல்வி கொள்கை அறிவிக்கப்பட்டு நான்கு, ஐந்து மாதங்களுக்கு பின்பு, எந்த ஆதாரமும் இல்லாமல் இந்த சந்தேகம் எழுப்புவதன் அர்த்தத்தை புரிந்துகொள்ள முடியவில்லை.
அனைத்து திட்டங்களும், கொள்கைகளும் எஸ்சி, எஸ்டி, ஓபிசி, மாற்றுத் திறனாளிகள் மற்றும் சமூக பொருளாதாரத்தின் பின்தங்கியுள்ள இதர பிரிவினரையும் உள்ளடக்கும் புதிய முயற்சிகளுடன் தொடரும் என நான் வலியறுத்தி கூறுகிறேன்.
இது தொடர்பாக எந்த புகார், வந்தால், அதற்கு எனது அமைச்சகம் தகுந்த நடவடிக்கை எடுக்கும்.
மாணவர்கள், ஆசிரியர்கள், பெற்றோர்கள், கல்வியாளர்களுடன் ஆலோசித்துதான் தேசிய கல்வி கொள்கை உருவாக்கப்பட்டது என்பதை நாம் அறிவோம்.
இவ்வாறு அவர் கூறியுள்ளார்.
----
(Visitor Counter : 125
குடியரசுத் துணைத் தலைவர் செயலகம்
சர்வதேச ஜவுளி, ஆடை சந்தையில் முக்கிய இடம் வகிக்க நவீன தொழில்நுட்பங்களுடன், நமது தொழிலாளர்களுக்கு கூடுதல் திறன்களும், வழங்கப்பட வேண்டும்: குடியரசுத் துணைத் தலைவர் வலியுறுத்தல்
ஏற்றுமதியில் போட்டியை அதிகரிக்கவும், சர்வதேச சந்தையில் முக்கிய இடம் வகிக்கவும் நவீன தொழில்நுட்பங்களைப் பயன்படுத்தி ஜவுளி, ஆடைத் தொழிலாளர்களுக்கு கூடுதல் திறனை வழங்க வேண்டும் என்று குடியரசுத் துணைத் தலைவர் திரு எம் வெங்கையா நாயுடு இன்று வலியுறுத்தியுள்ளார். கச்சாப் பொருட்களிலும், மனித ஆற்றலிலும் நாம் வலுவான அடித்தளம் அமைத்துள்ள போதும், சராசரி நிறுவனங்களின் சிறிய அளவுகளாலும், காலம் கடந்த தொழில்நுட்பத்தைப் பயன்படுத்துவதாலும் சர்வதேச ஆடை ஏற்றுமதியில் நாம் பின் தங்கியுள்ளோம் என்று அவர் தெரிவித்தார்.
ஆடை ஏற்றுமதி வளர்ச்சிக் கவுன்சிலின்  காணொலித் தளத்தைத் தொடங்கி வைத்துப் பேசிய அவர், “ஆடை உற்பத்தி நிறுவனங்களின் சராசரி அளவை அதிகரித்து, நவீன தொழில்நுட்பங்களைப் பயன்படுத்தி, திறன்வாய்ந்த மனித ஆற்றலை உபயோகிக்கும் வரையில், தரமான பொருட்களை நம்மால் தயாரித்து, போட்டித் தன்மையிலான விலைகளில் ஏற்றுமதி செய்ய இயலாது. இந்தப் பாதையில் மட்டுமே வேலை வாய்ப்புகளையும், தொழில்துறையின் பொருளாதார ஆற்றலையும் நம்மால் முழுமையாகப் பயன்படுத்த முடியும்”, என்று அவர் கூறினார்.
சிறு தொழில் நிறுவனங்களை ஊக்குவிக்கும் மிகச் சிறந்த திட்டமாக திருத்தப்பட்ட தொழில்நுட்ப மேம்பாடு நிதியுதவித் திட்டம் அமைகிறது என்று பாராட்டிய அவர், இரண்டாம், மூன்றாம் நிலை நகரங்களிலும், ஊரகப் பகுதிகளிலும் இந்தத் திட்டத்தின் பலன்களைக் கொண்டு சேர்ப்பதற்கான நடவடிக்கைகள் மேற்கொள்ளப்பட வேண்டும் என்று வலியுறுத்தினார். மிகச்சிறந்த முன் முயற்சியாக இதனைக் குறிப்பிட்ட அவர், இதன் மூலம் இந்திய ஆடை ஏற்றுமதிகளை உலகளவில் ஊக்குவிக்க முடியும் என்று நம்பிக்கை தெரிவித்தார். இத்துறையின் அமைச்சர் திருமதி ஸ்மிருதி ஜுபின் இரானி, முனைப்புடன் செயலாற்றி ஜவுளித்துறையில் முன்முயற்சிகளை மேற்கொண்டு வருவதாக அவர் பாராட்டினார்.
சர்வதேச ஜவுளி ஏற்றுமதியில் இந்தியாவின் பங்கு வெறும் 6% மட்டுமே என்று குறிப்பிட்ட குடியரசுத் துணைத் தலைவர், சர்வதேச போட்டியாளர்களுக்கு இணையாக சிறு தொழில் நிறுவனங்களின் தரத்தையும், வர்த்தகத்தையும் அதிகரிக்கும் வகையில் அவர்களுக்கு ஆதரவு வழங்கப்பட வேண்டும் என்று கேட்டுக் கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1690815
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
2020-இல் மத்தியப் பணியாளர், பொதுமக்கள் குறைதீர்ப்பு மற்றும் ஓய்வூதிய அமைச்சகம் - ஒரு பார்வை
2020-ஆம் ஆண்டில், மத்தியப் பணியாளர் , பொதுமக்கள் குறைதீர்ப்பு, ஓய்வூதிய அமைச்சகம் மேற்கொண்ட பணிகள்:தேசிய பணியாளர் தேர்வு முகமையை ஏற்படுத்த மத்திய அமைச்சரவை ஒப்புதல் அளித்தது. மத்திய அரசுப் பணிகளுக்கான பணியாளர் தேர்வில் சீர்திருத்தம் கொண்டு வர இது வழிவகுத்தது.இதற்காக மத்திய அரசு ரூ.1,517.57 கோடி ஒதுக்கியது.இந்தியக் குடிமைப் பணியாளர்கள் திறன் மேம்பாட்டுக்காக ‘கர்மயோகி திட்டத்தை’ தொடங்க மத்திய அமைச்சரவை ஒப்புதல் அளித்தது. குடிமைப் பணி அதிகாரிகளை எதிர்காலத்தில் திறம்படவும், ஆக்கப்பூர்வமாகவும் பணியாற்ற வைப்பதே இந்த கர்மயோகி திட்டத்தின் நோக்கம்.ஓய்வூதியதார்கள் தபால்காரர் மூலம் ஆயுள் சான்றிதழ் சமர்ப்பிக்கும் முறை தொடங்கப்பட்டது. இச்சேவை ஓய்வூதியதாரர்கள் வீட்டில் இருந்த படியே ஆயுள் சான்றிதழ் சமர்ப்பிக்க வழி செய்தது. அது அவர்களுக்கு மிகப் பெரிய நிவாரணத்தை அளித்தது.ஆயுள் சான்றிதழை ‘ஜீவன் பிரமான்’ இணையதளத்தில் ஆன்லைன் மூலமாகவும் சமர்ப்பிக்கும் திட்டத்தை பிரதமர் திரு நரேந்திரமோடி கடந்த 2014ஆம் ஆண்டு தொடங்கி வைத்தார்.பொது நிர்வாகத்தில் சிறந்து விளங்குபவர்களை கௌரவிக்க பிரதமர் விருதுகள் வழங்கும் திட்டத்தையும் அதற்கான இணையதளத்தையும்  மத்தியப் பணியாளர் துறை அமைச்சர் டாக்டர். ஜித்தேந்திர சிங் கடந்த ஜூலை மாதம் தொடங்கி வைத்தார்.மாவட்ட ஆட்சியாளர்களின் செயல்பாட்டை அங்கீகரிக்கும் வகையில் இத்திட்டம் புதுப்பிக்கப்பட்டது.நாட்டில் 23 மாநிலங்கள் மற்றும் யூனியன் பிரதேசங்களில் நேர்காணல் முறை ரத்து செய்யப்பட்டது.மத்திய அரசுப்பணிகளில் குரூப் -பி மற்றும் சி அதிகாரிகளுக்கு நேர்காணல் முறை ரத்து செய்யப்பட்டதைத் தொடர்ந்து இந்த முறை மற்ற மாநிலங்களில் பின்பற்றப்பட்டது.மூன்று புதிய தகவல் ஆணையர்கள் கடந்த நவம்பரில் பதவி ஏற்றனர். இவர்களுக்குத் தலைமை தகவல் ஆணையர் திரு. வி.கே.சின்ஹா பதவிப் பிரமாணம் செய்து வைத்தார். இதன் மூலம் மத்திய தகவல் ஆணையர்களின் எண்ணிக்கை எட்டாக உயர்ந்தது.
மேலும் விவரங்களுக்கு இந்தச் செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1685044
திறன் மேம்பாடு மற்றும் தொழில் முனைவோர் அமைச்சகம்
நாடு முழுவதும் உள்ள 700-க்கும் அதிகமான இடங்களில் ஏப்ரல் 21 அன்று தேசிய தொழில் பழகுநர் பயிற்சி திருவிழா ஏற்பாடு செய்யப்பட உள்ளது
நாடு முழுவதும் உள்ள 700-க்கும் மேற்பட்ட இடங்களில் 21 ஏப்ரல் 2022 அன்று நாள் முழுவதும் ‘அப்ரண்டிஸ்ஷிப் மேளா’ எனும் தொழில் பழகுநர் பயிற்சி திருவிழாவை பயிற்சி இயக்குநரகத்துடன் இணைந்து ஸ்கில் இந்தியா நடத்துகிறது.
ஒரு லட்சத்துக்கும் மேற்பட்ட பயிற்சியாளர்களை பணியமர்த்துவதை ஆதரிப்பதும், சரியான திறமைகளை கண்டெடுப்பதில் முதலாளிகளுக்கு உதவுவதும், பயிற்சி மற்றும் நடைமுறை திறன்களை வழங்குவதன் மூலம் அதை மேலும் மேம்படுத்துவதும் இம்முயற்சியின் நோக்கம் ஆகும்.
மின்சாரம், சில்லறை விற்பனை, தொலைதொடர்பு, தகவல் தொழில்நுட்பம்/தகவல் தொழில்நுட்பம் சார்ந்த சேவைகள், மின்னணு பொருட்கள், வாகன உற்பத்தி போன்ற 30-க்கும் மேற்பட்ட துறைகளில் செயல்படும், நாடு முழுவதும் உள்ள 4000-க்கும் மேற்பட்ட நிறுவனங்களின் பங்கேற்பை இந்நிகழ்ச்சி காணும்.
மேலும், வெல்டர், எலக்ட்ரீசியன், பராமரிப்பு பணியாளர், அழகு சாதன நிபுணர், மெக்கானிக் போன்ற 500-க்கும் மேற்பட்ட தொழில்களில் ஆர்வமுள்ள இளைஞர்கள் ஈடுபடவும், தேர்ந்தெடுக்கப்படவும் வாய்ப்பு கிடைக்கும்.
2015-ம் ஆண்டு ஜூலை 15 ஆம் தேதி பிரதமரால் அறிமுகப்படுத்தப்பட்ட திறன் மேம்பாடு மற்றும் தொழில்முனைவுக்கான தேசியக் கொள்கை 2015, திறமையான பணியாளர்களுக்கு போதுமான ஊதியத்துடன் ஆதாயமான வேலைவாய்ப்பை வழங்குவதற்கான வழிமுறையாக தொழில் பழகுநர் பயிற்சியை அங்கீகரிக்கிறது.
நாட்டில் உள்ள நிறுவனங்களால் பணியமர்த்தப்படும் பயிற்சியாளர்களின் எண்ணிக்கையை அதிகரிக்க பல முயற்சிகளை திறன் மேம்பாடு மற்றும் தொழில்முனைவோர் அமைச்சகம் எடுத்துள்ளது. திறமையான பணியாளர்களுக்கான தேவையில் உள்ள இடைவெளியை நிரப்புவதும், இந்திய இளைஞர்களின் லட்சியங்களை பூர்த்தி செய்வதும், பணியில் பயிற்சி வழங்குவது மற்றும் சிறந்த வேலைவாய்ப்புகளைப் பெற்றுத் தருவது ஆகியவை அமைச்சகத்தின் நோக்கமாகும்.
குறைந்தபட்சம் 5-ம் வகுப்பு தேர்ச்சி பெற்ற மாணவர்கள் முதல் 12 ஆம் வகுப்பு தேர்ச்சி பெற்றவர்கள், திறன் பயிற்சி சான்றிதழ் பெற்றவர்கள், ஐடிஐ மாணவர்கள், டிப்ளமோ முடித்தவர்கள் மற்றும் பட்டதாரிகள் தொழிற் பழகுநர் பயிற்சி திருவிழாவில் விண்ணப்பிக்க தகுதியுடையவர்கள் ஆவார்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818014
கலாசாரத்துறை அமைச்சகம்
பத்திரிகை தகவல் அலுவலகத்தின் சண்டிகர் மண்டல அலுவலகம் “ஒரே பாரதம் ஒப்பற்ற பாரதம்” தொடர்பான இணைய வழிக் கருத்தரங்கை இமாச்சலப் பிரதேசம், கேரளா ஆகிய இணை மாநிலங்களின் கலாச்சாரம் பாரம்பரியம் ஆகியவற்றை காட்சிப்படுத்தி ஏற்பாடு செய்திருந்தது
பத்திரிகை தகவல் அலுவலகத்தின் சண்டிகர் மண்டல அலுவலகம் “ஒரே பாரதம் ஒப்பற்ற பாரதம்” தொடர்பான இணைய வழிக் கருத்தரங்கை நடத்தியது. இதில் இமாச்சலப் பிரதேசம், கேரளா ஆகிய மாநிலங்களின் கலாச்சாரம், பாரம்பரியம் ஆகியவை அழகுற காட்சிப்படுத்தப்பட்டன. இந்த இணைய வழிக் கருத்தரங்கை மத்திய தகவல் ஒலிபரப்பு அமைச்சகத்தின், பத்திரிகை தகவல் அலுவலகத்தின் கூடுதல் தலைமை இயக்குநர் திருமதி தேவ் ப்ரீத் சிங் வழிநடத்தினார்.
இமாச்சலப் பிரதேசத்தின் கலாச்சார நிபுணர்கள் குழுவின் உறுப்பினர் திருமிகு சைலஜா கண்ணா, இமாச்சலப் பிரதேசத்தின் நாட்டுப்புறப் பாடல்களின் உயரிய பாரம்பரியம் குறித்து விவாதித்த நிபுணர் குழுவில் ஒருவராக பங்கேற்றார். அவர் தமது தொடரில் நாட்டுப்புறப்பாடல்கள்; அதுசார்ந்த இசைக்கருவிகள்; அதன் தனித்தன்மை, ஆகியவை குறித்து உரையாற்றினார். கேரளாவைச் சேர்ந்த நடனக் கலைஞரும் ஆராய்ச்சியாளரும் ஆசிரியருமான டாக்டர் நீனா பிரசாத், கேரளாவில் உள்ள பல்வேறு கலை வடிவங்கள் குறித்தும் விரிவாக விளக்கினார். கேரளத்தின் பண்டைய சம்ஸ்கிருத கலையான கூடியாட்டம்; கேரளத்தின் நடனமான மோகினியாட்டம் ஆகியவை குறித்தும் அவர் விளக்கினார்
மத்திய தகவல் ஒலிபரப்பு அமைச்சகத்தின் தென் மண்டல தலைமை இயக்குனர் திரு எஸ் வெங்கடேஷ்வர் பேசுகையில் இரு மாநில மக்களும் அடிக்கடி அடுத்த மாநிலத்திற்கு பயணம் மேற்கொள்ள வேண்டும் என்றும், கலாச்சார பன்முகத்தன்மை குறித்து அறிந்து கொள்ள வேண்டும் என்றும் கூறினார். இந்த இணை மாநிலங்களில் உள்ள மாணவர்களின் நன்மைக்காக மாணவர் பரிமாற்ற திட்டங்கள் ஏற்பாடு செய்யப்படலாம் என்று அவர் ஆலோசனை தெரிவித்தார். ஹரியானாவில் உள்ள ஜி டி கோயங்கா உலக பள்ளி, மாணவர்கள் இந்த இணைய வழிக் கருத்தரங்கில் பங்கேற்றனர். இந்தத் தொடர் குறித்து மாணவர்கள் பாராட்டு தெரிவித்தனர். இத்தொடரில் பேசிய பேச்சாளர்கள் அளித்த உரைகள் நிறைய தகவல்கள் அளிப்பதாகவும், அறிவை வளப்படுத்த உதவும் வகையிலும் இருந்தன என்றும் மாணவர்கள் கூறினார்கள்.
(Visitor Counter : 94
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாக்பூரில் மிகநீளமான டபுள்டக்கர் நெடுஞ்சாலை மேம்பாலம் & மெட்ரோ ரயிலை ஒரே நேரத்தில் உருவாக்கி கின்னஸ் சாதனை படைத்த என்எச்ஏஐ மற்றும் மகாராஷ்டிரா மெட்ரோ ரயில் நிறுவனத்திற்கு மத்திய அமைச்சர் திரு நிதின்கட்கரி பாராட்டு
நாக்பூரில் மிகநீளமான டபுள்டக்கர்  நெடுஞ்சாலை மேம்பாலம் & மெட்ரோ ரயிலை ஒரே நேரத்தில் உருவாக்கி கின்னஸ் சாதனை படைத்த என்எச்ஏஐ மற்றும் மகாராஷ்டிரா மெட்ரோ ரயில் நிறுவனத்திற்கு மத்திய அமைச்சர் திரு நிதின்கட்கரி பாராட்டு தெரிவித்துள்ளார். இது குறித்து அவர் வெளியிட்டுள்ள ட்விட்டர் பதிவில் 3.14 கி.மீ. தொலைவிலான நெடுஞ்சாலை மேம்பாலம் மற்றும் மெட்ரோ ரயிலை வடிவமைத்திருப்பதற்கு தேசிய நெடுஞ்சாலை ஆணையத்தையும், மகாராஷ்டிரா மெட்ரோ ரயில் நிறுவனத்தையும் பாராட்டியுள்ளார். இந்த மேம்பாலம் மற்றும் மெட்ரோ ரயில் திட்டம் ஏற்கனவே ஆசிய மற்றும் இந்திய புக்ஆஃப் ரெக்கார்ட்ஸ் சாதனைப் புத்தகங்களில் இடம் பெற்றிருப்பதையும் சுட்டிக்காட்டியுள்ள திரு நிதின் கட்கரி, இந்த சாதனைக்கு வித்திட்ட பொறியாளர்கள், அதிகாரிகள் மற்றும் பணியாளர்களின் இடைவிடாத பங்களிப்புக்கு தலைவணங்குவதாக குறிப்பிட்டுள்ளார். இந்தியாவில் உலகத்தரம் வாய்ந்த உள்கட்டமைப்பு வசதிகள் உருவாக்கப்படும் என்ற மோடியின் வாக்குறுதி இதன் மூலம் நிறைவேற்றப்பட்டிருப்பதாகவும் நிதின் கட்கரி தனது ட்விட்டரில் தெரிவித்துள்ளார்.
பிரதமர் அலுவலகம்
ஃபாக்ஸ்கான் தலைவருடன் பிரதமர் சந்திப்பு
ஹான் ஹாய் தொழில்நுட்பக் குழுமத்தின்  தலைவர் திரு யங் லியூவைப் புதுதில்லியில் பிரதமர் திரு நரேந்திர மோடி சந்தித்தார். இந்தியாவின் தொழில்நுட்பம் மற்றும் புதிய கண்டுபிடிப்புச் சூழலை விரிவுபடுத்தும் நோக்கத்துடன் பல்வேறு தலைப்புகளில் அவர்கள் விவாதம் நடத்தினர்.
ஹான் ஹாய் தொழில்நுட்பக் குழுமத்தின்  வெளியிட்ட ட்விட்டர் செய்திக்கு பதிலளித்து பிரதமர் வெளியிட்ட ட்விட்டர் செய்தியில் கூறியிருப்பதாவது:
“திரு யங் லியூவுடன் நல்லதொரு சந்திப்பைப் பெற்றிருந்தேன் இந்தியாவின் தொழில்நுட்பம் மற்றும் புதிய கண்டுபிடிப்புச் சூழலை விரிவுபடுத்தும் நோக்கத்துடன் பல்வேறு தலைப்புகளில் எங்களின் விவாதம் அமைந்திருந்தது”.
தேர்தல் ஆணையம்
உத்தரப் பிரதேசத்தில் இருந்து மாநிலங்களவைக்கான இடைத்தேர்தல்
நாடாளுமன்ற மாநிலங்களவைக்கு உத்தரப் பிரதேசத்தில் இருந்து தேர்ந்தெடுக்கப்பட்ட திரு ஹர்த்வார் துபே 26.06.2023 அன்று மரணமடைந்ததை அடுத்து அந்த இடம் காலியாக உள்ளது. 25.11.2026 வரையிலான இந்த இடத்தை நிரப்ப உத்தரப் பிரதேசத்தில் இருந்து மாநிலங்களவைக்கு இடைத்தேர்தல் நடத்த தேர்தல் ஆணையம் முடிவு செய்துள்ளது.
இதற்கான கால அட்டவணை:
|
|
நிகழ்வுகள்
|
|
தேதிகள்
|
|
அறிவிக்கை வெளியீடு
|
|
29.08.2023 
|
|
வேட்புமனு தாக்கல் செய்ய கடைசி நாள்
|
|
05.09.2023 
|
|
மனுக்கள் பரிசீலனை
|
|
06.09.2023 
|
|
மனுக்களைத் திரும்பப்பெறக்
கடைசி நாள்
|
|
08.09.2023 
|
|
வாக்குப்பதிவு நாள்
|
|
15.09.2023 
|
|
வாக்குப்பதிவு நேரம்
|
|
காலை 9.00 மணி முதல் பிற்பகல் 4.00 மணி வரை
|
|
வாக்கு எண்ணிக்கை
|
|
15.09.2023  பிற்பகல் 5.00 மணி
|
|
தேர்தல் நடவடிக்கைகள்
முடிவடைவதற்கான காலம்
|
|
19.09.2023 -க்கு முன்
ஜார்கண்ட், திரிபுரா, கேரளா, மேற்குவங்கம், உத்தரப் பிரதேசம், உத்தராகண்ட் ஆகிய மாநிலங்களில் காலியாக உள்ள இடங்களுக்கு இடைத்தேர்தல் நடத்துவதற்குத் தேர்தல் ஆணையத்தால் வெளியிடப்பட்ட கொவிட் -19-ன் வழிகாட்டுதல்கள், 08.08.2023 தேதியிட்ட செய்திக் குறிப்பின் பத்தி 6-ல் உள்ளன, இவை பொருந்தக்கூடிய இடங்களில், அனைத்து நபர்களாலும் பின்பற்றப்பட வேண்டியவை. இதற்கான விவரங்களை https://eci.gov.in/files/file/15208-schedule-for-bye-election-to-07-legislative-assemblies-of-jharkhand-tripura-kerala-west-bengal-uttar-pradesh-and-uttarakhand/. என்ற இணையதளத்தில் காணலாம்.
இடைத்தேர்தலை நடத்துவதற்கான ஏற்பாடுகளைச் செய்யும்போது கொவிட் -19 கட்டுப்பாட்டு நடவடிக்கைகள் தொடர்பான தற்போதைய அறிவுறுத்தல்கள் பின்பற்றப்படுவதை உறுதி செய்ய மாநிலத்திலிருந்து ஒரு மூத்த அதிகாரியை நியமிக்குமாறு உத்தரப் பிரதேசத் தலைமைச் செயலாளருக்கு அறிவுறுத்தப்பட்டுள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
போக்குவரத்து துறையில் நிலையான மாற்று பயண தீர்வுகளை உருவாக்கும் நடவடிக்கை தொடரும்
போக்குவரத்து துறையில் நிலையான மாற்று பயண தீர்வுகளை உருவாக்கும் நடவடிக்கை தொடரும் என மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி கூறியுள்ளார்.
இது குறித்து அவர் கூறியதாவது:
ரோப் கார் போக்குவரத்து மற்றும் மாற்று போக்குவரத்து தீர்வுகளை உருவாக்குவது குறித்து மத்திய சாலை போக்குவரத்து மற்றும் நெடுஞ்சாலைத்துறை அமைச்சகம் பரிசீலிக்கும். இதற்கான ஒழுங்குமுறை அமைப்பை ஏற்படுத்துவது, ஆராய்ச்சி, புதிய தொழில்நுட்பம் போன்ற நடவடிக்கை போக்குவரத்து துறையில் ஊக்குவிப்பாக இருக்கும். இதற்காக கடந்த 1961ம் ஆண்டு தொழில் ஒதுக்கீடு சட்ட திருத்தம் அறிவிக்கப்பட்டுள்ளது.
ரோப் கார் போக்குவரத்து மற்றும் மாற்று போக்குவரத்து தீர்வுகளுக்கான தொழில்நுட்பம் ஆகியவற்றை மேம்படுத்தும் பொறுப்பு போக்குவரத்து அமைச்சகத்துக்கு உள்ளது.
நகர்ப்புறம், மலைப்பிரதேச போக்குவரத்தில், நீடித்த மாற்றுத் தீர்வுகளை உருவாக்குவதில், எங்களின் நடவடிக்கை வெற்றியடையும். நாட்டின் போக்குவரத்து துறை மேம்பாட்டுக்கு ரோப் கார் மற்றும் மாற்று போக்குவரத்தை உருவாக்குவது முக்கியமானது. நாட்டில் வளர்ந்து வரும் போக்குவரத்து, மாறுபட்ட நிலப் பகுதிகள் ஆகியவை காரணமாக, அனைத்து தீர்வுகளையும் அமல்படுத்த வேண்டியது அவசியம்.
இவ்வாறு நிதின்கட்கரி தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1695134
--------
(Visitor Counter : 165